หุ้นโซลปิดลบ 0.20% เหตุตลาดขาดปัจจัยชี้นำ
หุ้นโซลปิดลบ 0.20% เหตุตลาดขาดปัจจัยชี้นำ
31 มี.ค. 2560

ดัชนีคอมโพสิตตลาดหุ้นเกาหลีใต้ปิดลบในวันนี้ท่ามกลางบรรยากาศการซื้อขายที่ซบเซา เนื่องจากตลาดไม่มีปัจจัยชี้นำใหม่ๆ นักลงทุนยังชะลอการซื้อขายก่อนที่บริษัทเกาหลีใต้จะรายงานผลประกอบการไตรมาส 1 ขณะที่เงินวอนอ่อนค่าเมื่อเทียบดอลลาร์สหรัฐ
ดัชนีคอมโพสิตตลาดหุ้นเกาหลีใต้ (KOSPI) ลดลง 4.41 จุด หรือ -0.20% ปิดที่ 2,160.23 จุด โดยมีปริมาณการซื้อขายปานกลาง 430.1 ล้านหุ้น มูลค่า 4.28 ล้านล้านวอน (3.82 พันล้านดอลลาร์สหรัฐ) โดยมีหุ้นบวกมากกว่าหุ้นลบในสัดส่วน 509 ต่อ 284
สำหรับข้อมูลเศรษฐกิจเกาหลีใต้ซึ่งมีการเปิดเผยในวันนี้ สำนักงานสถิติแห่งชาติเกาหลีใต้เปิดเผยว่า ผลผลิตภาคอุตสาหกรรมเดือนก.พ.ขยายตัว 6.6% เมื่อเทียบรายปี ซึ่งเป็นระดับสูงสุดนับตั้งแต่เดือนม.ค. 2556
อย่างไรก็ตาม หากเทียบรายเดือน ผลผลิตภาคอุตสาหกรรมเดือนก.พ.หดตัวลง 3.4% เนื่องจากการผลิตชิปและรถยนต์ปรับตัวลงมาก นอกจากนี้ สำนักงานสถิติแห่งชาติระบุว่า การบริโภคภาคเอกชนเดือนก.พ.ฟื้นตัวขึ้นเป็นเดือนแรกในรอบ 4 เดือน เนื่องจากความไม่แน่นอนทางการเมืองในเกาหลีใต้เริ่มคลี่คลายลง